Къурмэн махуэшхуэм ирихьэлIэу Къэбэрдей-Балъкъэр Республикэм и Iэтащхьэ КIуэкIуэ Ю. А. цIыхухэм зэрехъуэхъур
Республикэм и Парламентымрэ Правительствэмрэ я цIэкIэ Къэбэрдей-Балъкъэрым ис муслъымэнхэм си гуапэу сохъуэхъу Къурмэн махуэшхуэмкIэ. Ар мамырыгъэм, гущIэгъум, унагъуэ хабзэхэр гъэбыдэным хуэгъэпсащ. Дунейм цIыхуу тетым я зэхуэдэ а фIыгъуэхэр дин, лъэпкъ зэгурыIуэныгъэм и лъабжьэщ икIи цIыхухэм я зэхэщIыкIыр къэIэтынымкIэ, щIалэгъуалэр цIыхугъэмрэ хэкур фIыуэ лъагъуным хуэгъэсэнымкIэ сэбэп мэхъу.
Шэч къытесхьэркъым властым и органхэмрэ республикэм и дин зэгухьэныгъэхэмрэ я зэдэлэжьэныгъэр цIыхубэм я зэгурыIуэныгъэмрэ зэкъуэтыныгъэмрэ хуэунэтIауэ дяпэкIи зэрыщытынум.
Республикэм ис муслъымэнхэм, Къэбэрдей-Балъкъэрым щыпсэу псоми узыншагъэ быдэ, мамырыгъэ, ефIэкIуэныгъэ яIэну сохъуэхъу.
